b'\n_START_ARTICLE_\nBatxiller: peri\xc3\xb2dic estudiantil\n_START_SECTION_\nHist\xc3\xb2ria\n_START_PARAGRAPH_\nBatxiller va ser una revista d\'estudiants que publicava articles relacionats amb les mat\xc3\xa8ries impartides a l\'Institut, amb articles dels alumnes, de professors i d\'experts en temes concrets. Tamb\xc3\xa9 reflectia les aptituds liter\xc3\xa0ries i la vida estudiantil. L\'atenci\xc3\xb3 preferent anava dirigida a la literatura, la poesia, l\'art, els esports, la filosofia i les ci\xc3\xa8ncies naturals. Tots els n\xc3\xbameros inclo\xc3\xafen sempre poesies i articles sobre zoologia i astronomia. A l\'Institut de Reus, com a portaveu dels estudiants, s\'editava tamb\xc3\xa9 Aules._NEWLINE_Els fundadors van ser dos estudiants, Francesc Ard\xc3\xa8vol i Blanch i Joan Boronat i Serra. A l\'article "Prop\xc3\xb2sit", al n\xc3\xbamero 1 (12-X-1933) diuen: "La nostra aspiraci\xc3\xb3 \xc3\xa9s fer-vos m\xc3\xa9s agradable els quefers estudiantils. \xc3\x89s tamb\xc3\xa9 desig nostre que hi figurin com a col\xc2\xb7laboradors nostres homes intel\xc2\xb7lectuals i firmes de prestigi...". Al n\xc3\xbamero 22 (1-X-1934) "L\'integren firmes de les m\xc3\xa9s oposades tend\xc3\xa8ncies pol\xc3\xadtiques [...] per\xc3\xb2 totes elles d\'un valor i relleu inestimable...". _NEWLINE_A l\'\xc3\xbaltim n\xc3\xbamero de Batxiller (n\xc3\xbameros 23/24, XI-XII de 1934) expliquen que "un dels inconvenients que dificultaven la vida del nostre peri\xc3\xb2dic \xc3\xa9s el t\xc3\xadtol mateix..." Uns mesos abans s\'havien convertit "en el portanveu de tots els estudiants de les comarques tarragonines, i al incloure\'s als nostres companys estudiants de Magisteri aquesta dificultat s\'ha engrandit de tal manera que [...] canviem el nom de la revista". D\'ara endavant es dir\xc3\xa0 Cosset\xc3\xa0nia: revista cient\xc3\xadfica, liter\xc3\xa0ria i art\xc3\xadstica._NEWLINE_Els directors de Batxiller van ser Francesc Ard\xc3\xa8vol i a partir del n\xc3\xbamero 12 Joan Boronat. Com a col\xc2\xb7laboradors destaquen: Ricard Ferrat\xc3\xa9, Carles Gir\xc3\xb3, Josep Alsina, Ernest Sugranyes, Eulogi Bordas. Els professors de l\'Institut hi publiquen freq\xc3\xbcentment, com ara Antoni Porta Palliss\xc3\xa9 i Josep Caix\xc3\xa9s, i tamb\xc3\xa9 persones del m\xc3\xb3n de la cultura de l\'art i de la ci\xc3\xa8ncia, com ara Josep Maria Guix Sugranyes, Alexandre Fr\xc3\xadas, Tom\xc3\xa0s Bergad\xc3\xa0, Pere Cavall\xc3\xa9, i periodistes de diaris de les comarques tarragonines de totes les ideologies, com ara Llu\xc3\xads de Salvador, director del Diari de Tarragona. Professors i directors de l\'Escola de Magisteri i de l\'Escola del Treball de Valls hi s\xc3\xb3n presents.\n_START_SECTION_\nAspectes t\xc3\xa8cnics\n_START_PARAGRAPH_\nDe format foli, t\xc3\xa9 vuit p\xc3\xa0gines en la majoria de n\xc3\xbameros publicats. Algun extraordinari amb 16 p\xc3\xa0gines. La periodicitat \xc3\xa9s setmanal, per\xc3\xb2 a partir del mes de febrer de 1934 passa a ser quinzenal. Surt durant el curs escolar, de setembre a maig. Durant el curs 1934-35 passa a ser mensual, t\xc3\xa9 m\xc3\xa9s p\xc3\xa0gines i porta el sumari a la portada. A partir del gener de 1935 ja es titular\xc3\xa0 Cosset\xc3\xa0nia, que dirigir\xc3\xa0 tamb\xc3\xa9 Joan Boronat. Incorporava fotografies al text. La publicitat era de comer\xc3\xa7os i petites ind\xc3\xbastries de Reus, Tarragona i Valls. S\'imprimia a la Impremta Ferrando i despr\xc3\xa9s a la Impremta Diana, les dues de Reus. Les lletres de la cap\xc3\xa7alera impresa varien d\'estil al llarg del temps. En van sortir un total de 24 n\xc3\xbameros. La tirada era de cent a cent cinquanta exemplars, i el n\xc3\xbamero extraordinari de cap d\'any de dos-cents cinquanta.'